Italialainen öljyntuotantolautan tukialus Asso 28 pelasti Välimerellä kumiveneessä ajelehtineet 108 pakolaista ja palautti heidät takaisin Libyaan. Aluksen päällystö kysyi pakolaisten pelastamisen jälkeen ohjeita Italian merivartiostolta ja sai kehotuksen kääntyä Libyan viranomaisten puoleen. Nämä antoivat alukselle luvan saapua Tripolin satamaan.

Tapaus on ainutkertainen ja se on jälleen kerran herättänyt itävaltalaisen Kurier-lehden mukaan kiivasta sananvaihtoa pakolaisten kohtelusta Välimerellä. Italian hallituspuolueet ovat olleet hiljaa tapahtumasta. Vasemmistolaisen Liberi e Uguali -puolueen edustaja puolestaan vaatii Italian hallitukselta selvitystä tapahtumain kulusta.

Kyse on perustaltaan kansainvälisen lain ja Geneven ihmisoikeussopimuksen tulkinnasta eli paljolti siitä, voidaanko Libya tai sen osa määritellä turvalliseksi alueeksi, jonne sieltä lähteneet ihmiset voidaan palauttaa.

Suomen Uutiset